Hari ini ulun handak mangacari bagian pian pulang nah lawan kuliner khas Amuntai, *lambaiakan kakamban habang*. Kuliner pilihan ulun kali ini ngarannya wadai cinta. Nah, suah lah pian marasa-i? Wadai nang sabuting ni terkenal banar di Amuntai. Ngarannya gen harat. Wadai cinta, singkatan dari CINcin TAlipuk, mbuahahaha.
Cincin talipuk diulah dari biji buah kambang taratai nang banyak tumbuh di daerah rawa di Amuntai. Biji buahnya ni ditumbuk halus wan diayak supaya jadi galapung. Galapung ini lah nang diulah jadi wadai cincin tadi setelah ditambahi gula habang, gula pasir, wan galapung baras.
Walaupun ngarannya cincin, tapi bentuk wadai nang ngini lebih mirip donat mini karena luangnya sabuting ja, kada ampat kayak wadai cincin biasanya.
Rasanya gen jauh banar lawan wadai cincin biasa. Rasanya tu empuk-empuk khas talipuk. Nang kayak apa rasa talipuk tu bingung jua ulun kayak apa manjalasakannya, haha, maklum ulun lain ahli kuliner. Mun bagian pian handak tahu kayak apa rasanya, silakan datang ka Amuntai, hihihi.
Cincin talipuk ni murah haja harganya. Pas tulisan ini dibuat, harganya masih 5.000 rupiah untuk 13 buting cincin.
Cincin ini nyaman banar di makan haratan masih hangat. Tapi sayangnya manurut ulun, wadai nangini kada tapi pas dijadikan oleh-oleh, soalnya sampat dingin dah inya, hanyar sampai ka tampat tujuan.
Alhamdulillah wayahini nini-nini nang bajual cincin talipuk ni ada jua bajual adonannya. Jadi mun handak nyaman dijadikan oleh-oleh, nukar adonannya haja, habis tu sanga sorang pas sampai di tempat tujuan, jadi yang handak kita bari oleh-oleh kawa marasai wadai cincin talipuk pas haratan hangat-hangatnya, *nyam nyam*.
Adonannya ni sadang haja harganya. 25.000 rupiah gasan saparat kilo. Saparat kilo tu lumayan banyak manurut ulun mun dijadiakan cincin.
Talipuk ni selain diulah cincin, bisa jua diulah dodol talipuk lawan walatih talipuk. Hen penasaranlah pian kayak apa wujudnya jua wadai nang dua nih? Kaena insyaAllah ulun tulisakan jua di sini. Ulun bakuliling pasar dulu nah mancari-akan wadainya, soalnya dodol lawan walatih talipuk ni wayahini mulai ngalih dicari.
Omong-omong, talipuk ni sakalinya sudah suah babuat di tivi. Hen, kaya apa am tadahulu wadai eksis di tivi daripada ulun, wkwkwk. Ulun sematkan lah videonya di bawah ini kalo pian handak manuntun jua XD
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn